Dawn ir-restrizzjonijiet meħtieġa fuq id-drittijiet kuntrattwali huma bbilanċjati b’salvagwardji għall-kontropartijiet li jipprevjenu lill-awtoritajiet milli jifirdu obbligazzjonijiet, drittijiet u kuntratti marbuta: taħt trasferiment parzjali ta' propjetà, arranġamenti marbuta jridu jew jiġu ttrasferiti kollha, jew ma jiġu ttrasferiti xejn. L-arranġamenti jinkludu ftehimiet ta’ netting tal-għeluq, arranġamenti ta' tpaċija, arranġamenti ta' trasferimenti ta' titoli bħala kollateral finanzjarju, arranġamenti tas-sigurtà u arranġamenti ta' finanzi strutturati.

4.4.12.Restrizzjoni fuq proċeduri ġudizzjarji (Artikoli 77 u 78)

Skont l-Artikolu 47 tal-Karta tad-Drittijiet Fundamentali, il-partijiet konċernati għandhom id-dritt għal proċess xieraq u li jkollhom rimedju effettiv kontra l-miżuri li jaffettwawhom. Għalhekk, id-deċiżjonijiet meħuda mill-awtoritajiet tar-riżoluzzjoni għandhom ikunu soġġetti għal reviżjoni ġudizzjarja. Madankollu, sabiex jiġu protetti terzi persuni li jkunu xtraw assi, drittijiet u obbligazzjonijiet tal-istituzzjoni taħt ir-riżoluzzjoni bis-saħħa tal-eżerċizzju tas-setgħat ta' riżoluzzjoni mill-awtoritajiet u biex tkun żgurata l-istabbiltà tas-swieq finanzjarji, l-analiżi ġudizzjarja ma għandha taffettwa l-ebda att amministrattiv u/jew tranżazzjoni konkluża fuq il-bażi tad-deċiżjoni annullata. Rimedji għal deċiżjoni inġusta għandhom għalhekk ikunu limitati għall-għoti ta’ kumpens għad-danni mġarrba mill-persuni affettwati.

Barra minn hekk, huwa meħtieġ li jiġi pprevenut il-bidu jew it-tfittix ta' azzjonijiet ġuridiċi oħra fir-rigward ta' bank li jkun taħt riżoluzzjoni. Għal dan il-għan, il-qafas jipprovdi li, qabel l-imħallef nazzjonali jiftaħ il-proċeduri ta' insolvenza fir-rigward ta' istituzzjoni, jinnotifika lill-awtorità tar-riżoluzzjoni dwar kwalunkwe applikazzjoni; L-awtorità tar-riżoluzzjoni għandha d-dritt, fi żmien 14-il ġurnata min-notifika, tiddeċiedi tiħux azzjoni ta' riżoluzzjoni fir-rigward tal-istituzzjoni konċernata.

4.4.13.Riżoluzzjoni transfruntiera (l-Artikoli 80-83)

Il-qafas tal-irkupru u r-riżoluzzjoni jikkunsidra n-natura transfruntiera ta’ xi gruppi bankarji, bil-għan li jinħoloq qafas komprensiv u integrat għall-irkupru u r-riżoluzzjoni tal-banek fl-Unjoni.

Għaldaqstant, pjanijiet ta' rkupru u riżoluzzjoni għandhom jitħejjew, jiġu miftiehma u implimentati għall-grupp kollu filwaqt li jitqiesu l-partikolaritajiet tal-istruttura ta' kull grupp u d-diviżjoni bejn ir-responsabbiltajiet tal-awtoritajiet nazzjonali osptinati u dawk tad-domiċilju. Dan se jsir permezz ta' miżuri li se jirrikjedu kooperazzjoni msaħħa bejn l-awtoritajiet nazzjonali u l-ħolqien ta' inċentivi għall-applikazzjoni ta' approċċ ta' grupp fil-fażijiet kollha tat-tħejjija, l-irkupru u r-riżoluzzjoni.

Kulleġġi tar-riżoluzzjoni se jiġu stabbiliti bi tmexxija ċara u bil-parteċipazzjoni tal-Awtorità Bankarja Ewropea (ABE). L-ABE sejra tiffaċilita l-kooperazzjoni tal-awtoritajiet u timmedja jekk meħtieġ. L-għan tal-kulleġġi huwa li jikkoordinaw l-miżuri preparatorji u ta' riżoluzzjoni bejn l-awtoritajiet nazzjonali ħalli jiżguraw l-aqwa soluzzjonijiet fil-livell tal-Unjoni.

4.4.14.Relazzjonijiet ma' pajjiżi terzi (Artikoli 84-89)

Minħabba li ħafna istituzzjonijiet u gruppi bankarji tal-Unjoni huma attivi f'pajjiżi terzi, qafas effettiv għal riżoluzzjoni jeħtieġ li jipprovdi għal kooperazzjoni ma’ awtoritajiet ta’ pajjiżi terzi. Il-proposta tipprovdi lill-awtoritajiet tal-Unjoni bis-setgħat meħtieġa biex isostnu azzjonijiet barranin ta' riżoluzzjoni ta' banek barranin falluti billi jimplimentaw it-trasferimenti tal-assi u l-obbligazzjonijiet tagħhom li jkunu jinsabu fi jew irregolati mil-liġi tal-ġurisdizzjoni tagħhom. Madankollu, tali sostenn jingħata biss jekk l-azzjoni barranija tkun żgurat trattament ugwali u ġust tad-depożituri u l-kredituri lokali u ma theddidx l-istabbiltà finanzjarja fl-Istat Membru. L-awtoritajiet tar-riżoluzzjoni tal-Unjoni għandhom ikollhom ukoll is-setgħa li japplikaw l-għodod ta' riżoluzzjoni fuq fergħat nazzjonali ta' istituzzjonijiet minn pajjiżi terzi fejn tkun meħtieġa riżoluzzjoni separata għal raġunijiet ta’ stabbiltà finanzjarja jew il-protezzjoni ta' depożituri lokali. Il-proposta tipprovdi li s-sostenn għal azzjonijiet ta' riżoluzzjoni barranin jingħata fejn l-awtoritajiet tar-riżoluzzjoni jkollhom ftehim ta’ kooperazzjoni mal-awtorità ta' riżoluzzjoni barranija. Tali ftehimiet għandhom ikunu mezz biex jiġu żgurati pjanar, teħid ta' deċiżjonijiet u koordinazzjoni internazzjonali effettivi fir-rigward ta' gruppi internazzjonali.

L-ABE għandha tiżviluppa u tidħol f'qafas ta' arranġamenti amministrattivi mal-awtoritajiet ta’ pajjiżi terzi skont l-Artikolu 33 tar-Regolament Nru 1093/2010 u l-awtoritajiet nazzjonali għandhom jikkonkludu arranġamenti bilaterali li sa fejn ikun possibbli jkunu konformi mal-qafas ta' arranġamenti tal-ABE.

4.4.15.Finanzjament tar-riżoluzzjoni (Artikoli 90-99)

Ir-riżoluzzjoni tippermetti qsim aħjar tal-piż tal-ispejjeż tar-riżoluzzjoni bejn l-azzjonisti u l-kredituri fil-proċess tar-riżoluzzjoni meta proċeduri ta’ insolvenza jitqiesu mhux xierqa fid-dawl tar-riskji possibbli għall-istabbiltà finanzjarja. Madankollu, dan jista’ ma jkunx dejjem suffiċjenti u jista' jkollu jiġi ssupplimentat minn fondi addizzjonali sabiex, pereżempju, tiġi pprovduta likwidità lil bank tranżitorju. Abbażi tal-esperjenza tal-passat, huwa meħtieġ li jiġu stabbiliti arranġamenti ta’ finanzjament mill-istituzzjonijiet infushom sabiex tiġi mminimizzata l-iskopertura tal-kontribwenti għat-telf minn għajnuna għas-solvenza. L-Artikoli 90 sa 99 jistabbilixxu d-dispożizzjonijiet meħtieġa għal dak il-għan.

L-Artikolu 89 jipprovdi għall-istabbiliment ta’ arranġamenti ta’ finanzjament f’kull Stat Membru. Il-finijiet li jistgħu jintużaw għalihom huma elenkati fl-Artikolu 89, il-paragrafu 2 u jvarjaw minn garanziji għal self jew kontribuzzjonijiet. It-telf huma primarjament imġarrab mill-azzjonisti u l-kredituri, iżda arranġamenti finanzjarji oħra ma jistgħux jiġu esklużi fil-prinċipju.

L-Artikolu 90 jistipula r-regoli dwar kontribuzzjonijiet għall-iffinanzjar l-arranġamenti, u jinvolvi taħlita ta’ kontribuzzjonijiet ex ante, issuplimentati minn kontribuzzjonijiet ex post u, fejn indispensabbli, faċilitajiet ta’ self minn istituzzjonijiet finanzjarji jew il-bank ċentrali. Sabiex jiġi żgurat li dejjem ikun hemm fondi disponibbli, u minħabba l-proċikliċità assoċjata mal-finanzjament ex post, hija stabbilita mira ta' livell minimu tal-fond, li għandha tintlaħaq permezz ta' kontribuzzjonijiet ex ante fuq medda ta’ 10 snin. Abbażi ta' kalkolazzjoni mudell, mira minima ottimali tal-livell tal-fond hija stabbilita għal 1% tad-depożiti koperti.

Sabiex titjieb ir-reżiljenza tal-arranġamenti nazzjonali ta’ finanzjament, l-Artikolu 97 jipprevedi dritt għall-arranġamenti nazzjonali li jissellfu mingħand kontropartijiet tagħhom fi Stati Membri oħra. Sabiex jiġi rifless it-tqassim tal-kompetenzi bejn id-diversi awtoritajiet nazzjonali fir-riżoluzzjoni ta' gruppi, l-Artikolu 98 jistipula regoli dwar il-kontribuzzjonijiet rispettivi tal-arranġamenti nazzjonali ta' finanzjament għar-riżoluzzjoni tal-gruppi. Din il-kontribuzzjoni se tkun ibbażata fuq dik li kienet miftiehma qabel fil-kuntest tal-pjanijiet tar-riżoluzzjoni tal-grupp. L-arranġamenti nazzjonali ta' finanzjament, flimkien ma’ mekkaniżmi ta' self u l-mutwalizzazzjoni tal-arranġamenti nazzjonali fil-każ ta' riżoluzzjoni ta’ gruppi transfruntieri (Artikolu 98) joħolqu sistema Ewropea ta’ arranġamenti ta’ finanzjament.

L-Artikolu 99 jittratta r-rwol tal-Iskemi ta' Garanzija tad-Depożiti (SGD) fil-qafas tar-riżoluzzjoni. L-iSGD jistgħu jintalbu jikkontribwixxu għal riżoluzzjoni f’żewġ modi.

L-ewwel, l-iskemi ta' garanzija tad-depożiti jridu jikkontribwixxu lejn l-iżgurar tal-aċċess kontinwu għad-depożiti koperti. L-iskemi ta' garanzija tad-depożiti huma attwalment stabbiliti fl-Istati Membri kollha skont id-Direttiva 94/19/KE. Huma jikkumpensaw lid-depożituri fil-livell ta' konsumatur sa EUR 100,000 fir-rigward ta’ depożiti mhux disponibbli, qabel jiġu surrogati lilhom fi proċeduri ta’ likwidazzjoni. B’kuntrast, riżoluzzjoni tevita n-nuqqas ta’ disponibbiltà ta’ depożiti koperti, li hija preferibbli mil-lat tad-depożituri. Huwa għalhekk mixtieq li l-iSGD jikkontribwixxu għal ammont ekwivalenti għat-telf li kien ikollhom iġarrbu fi proċeduri normali ta' falliment, kif rifless fil-paragrafu 1 tal-Artikolu 99. Sabiex jipprovdu għal finanzjament suffiċjenti, qed tiġi introdotta l-klassifikazzjoni tal-iskemi ta' garanzija tad-depożiti fil-ġerarkija tal-pretensjonijiet, bl-iSGD jikklassifikaw pari passu ma’ pretensjonijiet mhux preferuti u mhux iggarantiti. Il-kontribuzzjoni tal-iSGD trid issir fi flus sabiex jassorbu t-telf li jappartjeni għad-depożiti koperti.

It-tieni nett, filwaqt li l-Istati Membri jridu tal-inqas jużaw l-iSGD bl-iskop li jipprovdu flus biex jiżguraw aċċess kontinwu għal depożiti koperti, huma jżommu diskrezzjoni rigward kif jiffinanzjaw ir-riżoluzzjoni: jistgħu jiddeċiedu li joħolqu arranġamenti ta' finanzjament separati mill-iSGD jew jużaw l-iSGD tagħhom ukoll bħala arranġamenti ta' finanzjament skont l-Artikolu 91. Fil-fatt, hemm sinerġiji bejn l-iskemi ta' garanzija tad-depożiti u r-riżoluzzjoni. Meta qafas ta' riżoluzzjoni li jillimita l-kontaġju jkun fis-seħħ, dan inaqqas l-għadd ta' fallimenti ta' banek u għalhekk il-probabbiltà ta' ħlas mill-iSGD. Għalhekk il-proposta tippermetti lill-Istati Membri jużaw l-iSGD għall-finanzjament tar-riżoluzzjonijiet sabiex jinħolqu ekonomiji ta' skala. Meta ż-żewġ arranġamenti jkunu separati, l-iSGD ikunu responsabbli għall-protezzjoni tad-depożituri koperti sal-punt u skont il-kundizzjonijiet stabbiliti fl-Artikolu 99, il-paragrafi 1 sa 4, filwaqt li finanzjament supplimentari jiġi pprovdut minn arranġamenti ta’ finanzjament separati stabbiliti skont l-Artikolu 91. B’kuntrast, fejn jagħżlu arranġament ta' finanzjament uniku, dan ikun ikopri kemm it-telf li jaffettwa d-depożiti koperti kif ukoll finijiet oħrajn taħt l-Artikolu 92. F'dak il-każ, l-iSGD ikollhom jikkonformaw mal-kundizzjonijiet kollha tal-kontribuzzjonijiet, is-self u l-mutwalizzazzjoni stabbiliti skont l-Artikoli 93 sa 98.

Fi kwalunkwe każ, jekk wara kontribuzzjoni mill-iSGD, l-istituzzjoni taħt riżoluzzjoni tfalli fi stadju aktar tard u l-iSGD ma jkollhiex fondi biżżejjed biex tħallas lura lid-depożituri, l-iSGD għandu jkollha arranġamenti fis-seħħ sabiex tiġbor l-ammonti korrispondenti minnufih mingħand il-membri tagħha.